CELEX: C2007/095/107
Language: el
Date: 2007-04-28 00:00:00
Title: Υπόθεση T-71/07: Προσφυγή της 9ης Μαρτίου 2007 — Icuna.Com κατά Κοινοβουλίου

28.4.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 95/53
            
         Προσφυγή της 9ης Μαρτίου 2007 — Icuna.Com κατά Κοινοβουλίου
   (Υπόθεση T-71/07)
   (2007/C 95/107)
   Γλώσσα διαδικασίας: η γαλλική
   Διάδικοι
   
      Προσφεύγουσα-ενάγουσα: Icuna.Com SCRL (Braine-le-Château, Βέλγιο) (εκπρόσωποι: J. Windey και P. de Bandt, δικηγόροι)
   
      Καθού-εναγόμενο: Ευρωπαϊκό Κοινοβούλιο,
   Αιτήματα της προσφεύγουσας-ενάγουσας
   Η προσφεύγουσα-ενάγουσα ζητεί από το Πρωτοδικείο:
   
               —
            
            
               να ακυρωθεί η απόφαση του Ευρωπαϊκού Κοινοβουλίου, της 31ης Ιανουαρίου 2007, περί ακυρώσεως της διαδικασίας προσκλήσεως υποβολής προσφορών EP/DGINFO/WEBTV/2006/0003, στο μέτρο που αφορά την παρτίδα αριθ. 2·
            
         
               —
            
            
               να αναγνωριστεί η εξωσυμβατική ευθύνη της Κοινότητας και να υποχρεωθεί το Ευρωπαϊκό Κοινοβούλιο στην καταβολή αποζημιώσεως προς την προσφεύγουσα-ενάγουσα για το σύνολο της ζημίας που έχει υποστεί λόγω της προσβαλλομένης αποφάσεως και να ορισθεί πραγματογνώμων για την εκτίμηση της ζημίας αυτής·
            
         
               —
            
            
               εν πάση περιπτώσει, να καταδικαστεί το Ευρωπαϊκό Κοινοβούλιο στα δικαστικά έξοδα.
            
         Ισχυρισμοί και κύρια επιχειρήματα
   Με την απόφασή του της 1ης Δεκεμβρίου 2006, το Ευρωπαϊκό Κοινοβούλιο απέρριψε την προσφορά της προσφεύγουσας-ενάγουσας (στο εξής: προσφεύγουσα) που είχε υποβληθεί στο πλαίσιο της προσκλήσεως υποβολής προσφορών EP/DGINFO/WEBTV/2006/0003, παρτίδα αριθ. 2: περιεχόμενο των μεταδόσεων ενόψει της δημιουργίας του δικτυακού τηλεοπτικού καναλιού του Ευρωπαϊκού Κοινοβουλίου (1) και συνήψε σύμβαση με άλλον προσφέροντα. Η απόφαση αυτή απετέλεσε το αντικείμενο προσφυγής ακυρώσεως εκ μέρους της προσφεύγουσας ενώπιον του Πρωτοδικείου με ημερομηνία 19 Δεκεμβρίου 2006 (2). Στο πλαίσιο της διαδικασίας ασφαλιστικών μέτρων, ο Πρόεδρος του Πρωτοδικείου διάταξε, προσωρινώς, και στο μέτρο που το Κοινοβούλιο είχε ήδη συνάψει τη σύμβαση σύμφωνα με την απόφαση της 1ης Δεκεμβρίου 2006, την αναστολή εκτελέσεως της συμβάσεως. Ύστερα από ακρόαση πραγματοποιηθείσα στο πλαίσιο της διαδικασίας ασφαλιστικών μέτρων, το Κοινοβούλιο έλαβε την προσβαλλομένη απόφαση, με ημερομηνία 31 Ιανουαρίου 2007, με την οποία ακύρωσε, όσον αφορά την παρτίδα αριθ. 2, τη εν λόγω διαδικασία προσκλήσεως υποβολής προσφορών.
   Προς στήριξη των αιτημάτων της, η προσφεύγουσα προβάλλει δύο λόγους. Ο πρώτος αντλείται από τον παράνομο χαρακτήρα της προσβαλλομένης αποφάσεως, και τούτο λόγω της αναρμοδιότητας του συντάκτη της πράξεως, καθώς και παράβαση του άρθρου 101 του δημοσιονομικού κανονισμού (3). Η προσφεύγουσα διατείνεται ότι καμιά διάταξη του κοινοτικού δικαίου δεν επιτρέπει στην εντέλλουσα εξουσία να ακυρώσει την κατακύρωση δημόσιας συμβάσεως ύστερα από την υπογραφή αυτής με τον ανάδοχο. Εξάλλου, η ίδια ισχυρίζεται ότι, έστω και αν υποτεθεί ότι το καθού ήταν αρμόδιο για την έκδοση της προσβαλλομένης αποφάσεως βάσει του άρθρου 101 του δημοσιονομικού κανονισμού, αυτή η διάταξη δεν του επιτρέπει να προβεί σε μερική ακύρωση της προσκλήσεως υποβολής προσφορών.
   Στο πλαίσιο του δεύτερου λόγου της, η προσφεύγουσα διατείνεται ότι η προσβαλλομένη απόφαση πάσχει από ελάττωμα ως προς την αιτιολογία, στο μέτρο που δεν επιτρέπει να καταστούν αντιληπτοί ούτε οι λόγοι που ώθησαν το καθού να λάβει τέτοιο μέτρο ούτε η βάση επί της οποίας στηρίχθηκε αυτό ούτε ο λόγος για τον οποίο η πρόσκληση υποβολής προσφορών ακυρώθηκε μόνο μερικώς, δηλαδή όσον αφορά, αποκλειστικώς, την παρτίδα αριθ. 2.
   Εκτός από την ακύρωση της αποφάσεως στις 31 Ιανουαρίου 2007, η προσφεύγουσα ζητεί και αποζημίωση για το σύνολο των ζημιών που υπέστη λόγω της αποφάσεως αυτής.
   
      (1)  Προκήρυξη δημόσιου διαγωνισμού «Δικτυακό τηλεοπτικό κανάλι του Ευρωπαϊκού Κοινοβουλίου» (ΕΕ 2006 S 87-91412).
   
      (2)  Υπόθεση T-383/06, Icuna.Com κατά Κοινοβουλίου, ΕΕ 2007 C 20, σ. 31.
   
      (3)  Κανονισμός (ΕΚ Ευρατόμ) 1605/2002 του Συμβουλίου της 25ης Ιουνίου 2002 για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ L 248, σ. 1).